ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย

พ.ศ. ๒๕๓๙ ครั้งที่ ๒

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทย จึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยจะทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าผ่ายผลิตแห่งประเทศไทย พ.ศ. ๒๕๓๙ ครั้งที่ ๒”

ข้อ ๓  พันธบัตรนี้เป็นพันธบัตรชนิดระบุชื่อผู้ถือ

ข้อ ๔  พันธบัตรนี้กระทรวงการคลังไม่ค้ำประกันต้นเงินและดอกเบี้ย

ข้อ ๕  พันธบัตรนี้สามารถใช้เป็นหลักประกันเงินกู้จากธนาคาร และซื้อขายในตลาดซื้อคืนพันธบัตรของธนาคารได้

ข้อ ๖  พันธบัตรนี้มีมูลค่าที่ออกรวม ๓,๓๐๐ ล้านบาท (สามพันสามร้อยล้านบาทถ้วน) แบ่งออกเป็นจำนวน ๓,๓๐๐,๐๐๐ หน่วย (สามล้านสามแสนหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๗  พันธบัตรนี้มีกำหนดไถ่ถอนพันธบัตรเมื่อครบ ๑๐ ปี นับแต่วันออกจำหน่ายพันธบัตรเป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนกำหนด

ข้อ ๘  วันออกจำหน่ายพันธบัตรคือวันที่ ๑๙ สิงหาคม ๒๕๓๙

ข้อ ๙  วันไถ่ถอนพันธบัตรคือวันที่ ๑๙ สิงหาคม ๒๕๔๙ แต่ถ้าตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๑๐  พันธบัตรนี้มีดอกเบี้ยในอัตราร้อยละ ๘.๖๓ ต่อปี คำนวณจากมูลค่าของพันธบัตร โดยเริ่มคำนวณจากวันออกจำหน่ายพันธบัตรถึงวันก่อนวันไถ่ถอนพันธบัตร หนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นเศษของหนึ่งสตางค์ให้ปัดทิ้ง

ข้อ ๑๑  การไฟฟ้าฝ่ายผลิตแห่งประเทศไทย จะชำระดอกเบี้ยให้แก่ ผู้มีกรรมสิทธิ์ในพันธบัตรตามกำหนดเวลาดังนี้

๑๑.๑ ดอกเบี้ยงวดแรกชำระในวันที่ ๑๙ กุมภาพันธ์ ๒๕๔๐

๑๑.๒ ดอกเบี้ยงวดต่อไปชำระทุก ๆ ๖ เดือน โดยจะจ่ายในวันที่ ๑๙ กุมภาพันธ์ และวันที่ ๑๙ สิงหาคม ของทุกปี

๑๑.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๑.๔ ถ้าวันถึงกำหนดชำระดอกเบี้ยดังที่ระบุใน ๑๑.๑ และ ๑๑.๒ ตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๒  การโอนกรรมสิทธิ์ หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย ซึ่งได้รับแต่งตั้งเป็นนายทะเบียนและตัวแทนการจ่ายเงินตามพันธบัตรนี้ การโอนกรรมสิทธิ์หรือการจำนำพันธบัตรจะกระทำในระหว่างระยะเวลาหนึ่งเดือน ก่อนวันถึงกำหนดชำระดอกเบี้ยตามข้อ ๑๑ หรือในระหว่างระยะเวลาหนึ่งเดือนก่อนวันถึงกำหนดไถ่ถอนตามข้อ ๙ มิได้ เว้นแต่นายทะเบียนจะเห็นสมควร

ข้อ ๑๓  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๔  พันธบัตรนี้มิให้ถือว่าฉบับใดสมบูรณ์ เว้นแต่พนักงานการไฟฟ้าฝ่ายผลิตแห่งประเทศไทย ซึ่งผู้ว่าการการไฟฟ้าฝ่ายผลิตแห่งประเทศไทยแต่งตั้งขึ้น โดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรดังกล่าว

ข้อ ๑๕  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๖  พันธบัตรนี้จำหน่ายให้แก่บุคคลธรรมดา นิติบุคคลและคณะบุคคลโดยไม่จำกัดประเภทบุคคลและสัญชาติ

ข้อ ๑๗  การไฟฟ้าฝ่ายผลิตแห่งประเทศไทยมอบหมายให้ ธนาคารไทยพาณิชย์ จำกัด (มหาชน) ธนาคารกรุงศรีอยุธยา จำกัด (มหาชน) ธนาคารศรีนคร จำกัด (มหาชน) ธนาคารมหานคร จำกัด (มหาชน) บริษัทเงินทุนหลักทรัพย์ ไทยซัมมิท จำกัด บริษัทเงินทุนหลักทรัพย์ ธนนคร จำกัด (มหาชน) บริษัทหลักทรัพย์ ไทยพาณิชย์ จำกัด (มหาชน) บริษัทเงินทุนหลักทรัพย์ กรุงศรีอยุธยา จำกัด (มหาชน) ในฐานะผู้ประกันการจำหน่ายและเป็นผู้จัดการจำหน่ายและรับประกันการจำหน่ายพันธบัตรนี้

ข้อ ๑๘  การไฟฟ้าฝ่ายผลิตแห่งประเทศไทยมอบหมายให้ ธนาคารแห่งประเทศไทย เป็นนายทะเบียนและตัวแทนการจ่ายเงินตลอดจนจัดการอื่น ๆ ที่เป็นจำเป็นในการนี้

ข้อ ๑๙  ธนาคารแห่งประเทศไทย จะจัดส่งใบพันธบัตร เพื่อมอบให้แก่ผู้ถือพันธบัตรภายใน ๔๕ วัน นับแต่วันออกพันธบัตร

ประกาศ ณ วันที่ ๑๙ สิงหาคม พ.ศ. ๒๕๓๙

ปรีชา  จูงวัฒนา

ผู้ว่าการการไฟฟ้าฝ่ายผลิตแห่งประเทศไทย